text: Danskerne vil forbyde blokader
  01 august 2012 kl. 07.56
  Sommerens mest omtalte blokade mod restaurant Vejlegården møder modstand fra et flertal i befolkningen.
  Det viser en meningsmåling, som Rambøll Analyse Danmark har foretaget for Morgenavisen Jyllands-Posten.
  Her svarer 57,5 pct. af de adspurgte, at de er imod 3F's blokade, som har betydet, at restaurant Vejlegården ikke kan få leveret post, hentet skrald eller få annoncer i det lokale dagblad, fordi virksomheden har indgået overenskomst med Kristelig Fagforening.
  Konflikten er fuldt lovlig, men det vil Venstre og Dansk Folkeparti sætte en stopper for med et forslag om at forbyde blokader mod virksomheder, som har en overenskomst med en landsdækkende lønmodtagerorganisation. Det forslag støtter 6 af 10 danskere ifølge meningsmålingen.
  Arbejdsgiverforeningen i restaurationsbranchen frabeder sig politisk indblanding.
  - Følelserne er i kog lige nu, men man skal tænke sig meget grundigt om, inden man ændrer den danske model. Det vil få betydning for hele det danske arbejdsmarked og ikke bare for en restaurant i Vejle, siger Jens Zimmer Christensen, formand for Horesta.
  Liberal Alliance vil i forlængelse af et sommergruppemøde holde pressemøde på Vejlegården 3. august i sympati for restauratør Amin Skov, der nægter at indgå overenskomst med 3F.
  Jyllands-Postens artikel.
  